ธกส.ตั้งธนาคารชุมชนให้กู้6พันล.
ธ.ก.ส.ตั้งธนาคารชุมชน 3 ปีปล่อยกู้ 6,000 ล้านบาท
2 ก.พ. 2553

ธ.ก.ส.ตั้งธนาคารชุมชน 3 ปีปล่อยกู้ 6,000 ล้านบาท
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารจะเดินหน้าโครงการธนาคารชุมชนในเดือนเม.ย.นี้ ซึ่งขณะนี้อยู่ระหว่างการทำ แผนธุรกิจเพื่อเสนอให้นายกรณ์ จาติกวณิช รมว.คลัง พิจารณา โดยธ.ก.ส. จะนำร่องโครงการ 3 ปี ตั้งวงเงินสินเชื่อไว้ที่ 6,000 ล้านบาท และจะครอบคลุมการช่วยเหลือเกษตรกรถึง 3 แสนราย 
ทั้งนี้ ธ.ก.ส.จะจัดตั้งธนาคารชุมชนเป็นหน่วยงานเฉพาะขึ้นมา เพื่อประสานงานให้สินเชื่อกับกลุ่มสหกรณ์ออมทรัพย์ กลุ่มสัจจะ ออมทรัพย์ หรือกลุ่มชุมชนที่เข้าถึงเกษตรกรในแต่ละพื้นที่ทั่วประเทศ โดยมีการจัดทำงบดุลของตัวเอง แยกบัญชีดำเนินงานใน 3 ปีแรก เมื่อครบกำหนดก็จะมีการประเมินผล หากไม่พบปัญหาก็จะแยกธนาคารชุมชนออกไปเป็นหน่วยงานอิสระ สามารถบริหารจัดการการปล่อยสินเชื่อ และบริหารความเสี่ยงได้เอง 
“ถ้าธนาคารยื่นมือเข้าไปช่วยเหลือเกษตรกรเองจะมีต้นทุน สูงมาก ก็จะประสานงานไปยังกลุ่มสหกรณ์ขนาดย่อยมาช่วย แต่ถ้ากลุ่มสหกรณ์ยังไม่มีความเข้มแข็ง ธ.ก.ส.ก็จะให้สินเชื่อขนาดย่อยไปก่อน และผลักดันให้รวมตัวให้ได้ เพื่อให้เกิดการบริหารทางการเงินระดับเล็ก สามารถดึงเข้าระบบได้ต่อไป” นายลักษณ์ กล่าว 
สำหรับการปล่อยสินเชื่อของธนาคารชุมชน จะคิดอัตราดอกเบี้ย 12% ต่อปี รายละไม่เกิน 2 หมื่นบาท ซึ่งเกษตรกรที่จะสามารถขอกู้จะต้องมีรายได้ต่อวัน 200-300 บาท นอกจากนี้ธ.ก.ส. จะต้อง มีการรับพนักงานใหม่ประมาณ 300 คน เพื่อนำมาบริการในส่วนของธนาคารชุมชน 
นายลักษณ์ กล่าวว่า ธ.ก.ส.ได้มีการสำรวจพบว่ายังมีเกษตรกรยังไม่สามารถเข้าถึงแหล่งเงินทุนได้กว่า 13 ล้านคน เนื่องจากมีรายได้ต่ำเกินเกณฑ์ที่สถาบันการเงินจะอนุมัติสินเชื่อให้ หากมีธนาคารชุมชนเกิดขึ้น จะทำให้เกษตรกรเข้าถึงแหล่งเงินทุนได้มากขึ้น โดยธนาคารชุมชนจะเน้นปล่อยสินเชื่อให้กับสหกรณ์และชุมชนที่มีความเข้มแข็ง ซึ่งสหกรณ์และชุมชนเหล่านี้จะพิจารณาการให้สินเชื่อกับสมาชิก ที่เหมาะสมด้วยตัวเอง